Harku Vallavolikogu 							          Teie:   28.02.2013                                                                                                       
Eesti Reformierakonna Fraktsioon
ott.kasuri@emovl.ee 							          Meie:  20.03.2013 nr 1-7/1069 

	                   	

Vastus arupärimisele Tabasalu alevikus 
Tabasalu keskuse I etapi detailplaneeringu kohta	  						 		      					         			                                                                                                                                                                                                               

Olete vallavalitsusele esitanud arupärimise, milles leiate, et vallavalitsuse poolt heakskiidetud ja volikogule esitatud eelnõu Tabasalu alevikus Tabasalu keskuse I etapi detailplaneeringu vastuvõtmise kohta on vastuolus vallavolikogu varasemate otsustega ja vallavalitsuse korraldusega. 

Arupärimises esitatud argumentidega ei ole vallavalitsusel võimalik nõustuda, põhjendades oma seisukohta alljärgnevalt:

- Vastuolu nii valla kehtiva kui ka uue üldplaneeringuga puudub. Harku valla kehtiva üldplaneeringu kohaselt paikneb planeeritav ala ühiskondlike hoonete ja teenindusettevõtete maa-alal. Harku valla uue üldplaneeringu järgselt on kõnealune ala tsoneeritud peamiselt ärimaana ja üldkasutatavate hoonete maana. 
Vastavalt planeerimisseaduse (edaspidi PlanS) § 8 lõikele 3¹ on maakasutuse juhtotstarve üldplaneeringuga määratav territooriumi kasutamise valdav otstarve, mis annab kogu määratletud piirkonnale või kvartalile edaspidise maakasutuse põhisuunad. PlanS § 9 lg 7 p 1 kohaselt on kehtestatud üldplaneeringu põhilahenduse muutmisega tegemist muuhulgas juhul, kui detailplaneeringuga muudetakse vastava maa-ala üldplaneeringuga määratud maakasutuse juhtotstarvet ulatuslikult. 
Tulenevalt eeltoodust jääb vallavalitsus oma seisukoha juurde, et antud planeeringu puhul on tegemist nii valla kehtiva kui uue üldplaneeringuga kooskõlas oleva detailplaneeringuga.
Harku valla uue üldplaneeringu korrigeeritud versiooniga on võimalik tutvuda vallavalitsuse planeerimis- ja ehitusosakonnas. 

- Käesolevale vastusele on lisatud Tabasalu aleviku keskuse hoonestuse ideekonkursi Pittoresco võidutöö ja Kootplaan OÜ poolt koostatud Tabasalu keskuse I etapi detailplaneeringu lahenduse võrdlev visuaalne analüüs, mis lisatakse ka planeeringu dokumentatsiooni hulka.
Vallavalitsus on seisukohal, et koostatud detailplaneeringu lahendus on maksimaalselt arvestanud Tabasalu visioonikonkursi võidutööga, alasid on nihutatud vastavalt väärtuslike puude säilitamise soovile ja vajadusele. Lisaks on oluline silmas pidada asjaolu, et ideekonkursi võidutöös ei arvestatud mobiilimasti säilimisega endises asukohas. 
Detailplaneeringu lahenduses on täpsustatud Tabasalu keskuse lahendust vastavalt mobiilimasti säilimisele selle endises asukohas ning pidades oluliseks keskkonnale võimalikult vähese potentsiaalse kahju tekitamist. Mobiilimasti äraviimine tähendaks omavalitsuse jaoks ebamõistlikult suuri kulutusi (selleks puuduvad vastavad rahalised vahendid), mis ei ole proportsionaalne selle äraviimisega saavutatava eesmärgiga. Pittoresco võidutöö nägi ette oluliselt rohkemate puude likvideerimise vajaduse, eriti planeeritava krundi pos 1 osas.

Tulenevalt eeltoodust ei saa vallavalitsus nõustuda väitega, et koostatud detailplaneeringu lahendusel  ei ole midagi ühist Pittoresco võidutööga.

- Vallavalitsus märgib, et planeeringu avalikustamisel Harku valla veebilehel ei ole vajalik avalikustada selle lisasid. Vastavalt PlanS § 2 lõikele 1 on planeering planeerimise käigus valmiv dokument. Planeering koosneb tekstist ja joonistest, mis täiendavad üksteist ja moodustavad ühtse terviku. PlanS § 18 lõike 6¹ kohaselt avaldab kohalik omavalitsus koos avaliku väljapaneku teatega planeeringu kohaliku omavalitsuse veebilehel. Vastavalt PlanS § 18 lõikele 8 peab planeeringu avaliku väljapaneku ajal kohaliku omavalitsuse tööaja jooksul olema tagatud isikute juurdepääs kõigile planeeringuga seotud materjalile ja informatsioonile, mis on planeeringu koostamist korraldava kohaliku omavalitsuse käsutuses. Lisaks nõuab PlanS § 18 lõige 9 koos planeeringuga sellele antud kooskõlastuste avalikustamist. PlanS ei sisalda eraldi sätet menetlusdokumentide (planeeringu lisade) avalikustamise kohta kohaliku omavalitsuse veebilehel.
Tulenevalt eelviidatud sätete koostoimest on vallavalitsus seisukohal, et Harku valla veebilehel menetlusdokumentide avalikustamine ei ole vajalik. Täies mahus detailplaneeringu ja selle protsessiga on võimalik tutvuda Harku Vallavalitsuses kohapeal nagu näeb seda ette ka PlanS § 18 lõikes 8 sätestatu.
Ametlikud lehed, kus avaldatakse planeeringutega seotud teated on Harku Valla Teataja ja Harju Elu.

- Vallavalitsus märgib, et Maanteeamet on detailplaneeringu lahenduse kooskõlastanud. Lisaks on Ranna tee ja Klooga mnt ristmiku puhul tegemist riigimaantee liiklussõlmega. Seega ei kuulu antud ristmiku lahenduse küsimus Harku valla pädevusse. Kuna Tabasalu keskuse I etapi detailplaneeringu üheks eesmärgiks on lahendada Ranna teel raskeveole liikluse sulgemise küsimus ning prioriteediks on seatud liikluse rahustamine Tabasalu keskuses, siis on ka mõistetav, et planeerimislahendusest tulenevalt on vajalik vastavate ülekäiguradade kavandamine. Mis puutub võimaliku haljastuse rajamise ning lume lükkamise küsimusse Klooga maantee äärsel alal, siis selleks on ette nähtud vastavad kohad maantee äärses parklas – joonisel näidatud nn hambad.
Tulenevalt eeltoodust ei saa vallavalitsus esitatud väitega nõustuda.

- Detailplaneeringut koostades ja seda vastu võttes on vallavalitsuse sooviks olnud võimalikult palju arvestada kinnistute omanike soovide ja huvidega. Selleks on mitmel korral korraldatud nii eskiislahenduse avalikke arutelusid kui ka töökoosolekuid. Vallavalitsus on seisukohal, et planeeritav hoonestuse maht ja lahendus on Tabasalu keskusesse sobilik. 
Planeeringu seletuskirjas lk 6 on seatud tingimused ehitamiseks, mille kohaselt tuleb hoonete ehitamisel eelistada omadustelt väärikaid, kauakestvaid ja looduslikke materjale (puit, looduslik kivi, klaas ja muud sarnaselt käsitletavad materjalid). Vallavalitsus jääb nimetatud tingimuste seadmise osas oma endise seisukoha juurde. 
Ei ole arusaadav, millist paikkonda sobimatut hoonestuse mahtu ja lahendust on antud juhul silmas peetud.
Oluline on märkida, et vastavalt detailplaneeringule avalikustamisel esitatud ettepanekutele ja vastuväidetele vähendatakse hoonete mahtu planeeritavatel kruntidel pos 22 ja pos 26.

- Vallavalitsus nõustub, et hoone pos 5 ei ole mõistlik kavandada üksnes võimaliku uue vallamajana, vaid otstarbekam on antud hoone planeerida erinevaid sotsiaalteenuseid pakkuva hoonena, kuhu on vastava vajaduse tekkimisel tulevikus võimalik rajada ka uus vallamaja. Detailplaneeringu põhijoonist ja seletuskirja korrigeeritakse, märkides pos 5 kavandatavaks ehitiseks erinevaid sotsiaalteenuseid pakkuva hoone, sealhulgas võimaliku uue vallamaja. 
Sotsiaalmaa sihtotstarbega kinnistu, millel paikneb olemasolev vallavalitsuse hoone, soovitakse planeeringuga muuta suuremas osas elamu- ja väiksemas osas ärimaa sihtotstarbega kinnistuks. Maa sihtotstarbe muutmine läbi detailplaneeringu on planeerimisprotsessi üheks tavapäraseks eesmärgiks, kuid loomulikult peab selline tegevus olema kaalutletud ja põhjendatud. 
Vallavalitsus on korterite planeerimist detailplaneeringus tähistatud krundil pos 22 pidanud põhjendatuks, kuna see jätkab Sarapuu tänava kortermajade hoonestuse rida (palun tutvuda käesoleva kirja lisas toodud visuaalse analüüsiga). Lisaks on antud krundile tulevikus vastava vajaduse tekkimisel võimalik rajada ka sotsiaalkorterid. Täiendav selgitus krundi pos 22 ehitusõiguse kohta lisatakse detailplaneeringu seletuskirja. 
Vallavalitsus juhib tähelepanu asjaolule, et kaevu sanitaarkaitsevööndi ulatust on detailplaneeringuga vähendatud. 
Oluline on märkida, et kohalikul omavalitsusel on õigus planeeringu avaliku väljapaneku ja sellele järgneva avaliku arutelu tulemusel teha planeeringus vajalikud parandused ja täiendused. Sellest tulenevalt kujuneb planeeringu lõplik ehitusõiguse ja maakasutuse lahendus välja alles vahetult enne planeeringu kehtestamist.

- Planeeritavate kruntide pos 16 ja pos 18 puhul on tegemist osaliselt tervishoiu- ja sotsiaalhoolekandeasutuse maaga ning osaliselt majutushoonete maaga (vastavalt 60% ja 40%). Antud selgitus lisatakse detailplaneeringu seletuskirja. 
Vallavalitsus on seisukohal, et parkimiskohti on planeeritud piisavalt. Ei saa nõustuda seisukohaga, mille kohaselt ühistranspordiga keegi siia majutusasutusse või tervisekeskusesse ei sõida. Lisaks on Tallinna ja Tabasalu vahel suurepärane ühendus väljaehitatud kergliiklustee näol. 

- Detailplaneeringu lahendus on vastavate ametitega kooskõlastatud, sealhulgas Terviseametiga. Vallavalitsus märgib, et paepinnase väljakaevamise tehnoloogia täpsem valik selgub ehitamise ja projekteerimise käigus, mille kooskõlastavad samuti vastavad ametkonnad. Konkreetne ehitusõiguse realiseerimine (maht) selgub projekteerimise käigus. Kui ehitusõigust realiseeritakse detailplaneeringus lubatud maksimaalses mahus, siis on ka vajalik kahe maa-aluse korruse rajamine.

- Vallavalitsus juhib tähelepanu detailplaneeringu seletuskirjale lk 10, milles sisaldub teave, et Tabasalu põhjaveemaardla tarbevaru on ammendunud ja planeeritava ala kruntide veevajadust on võimalik tagada pärast alternatiivsete veeallikate leidmist – piirkonna põhjaveevaru suurendamist või selle vabanemist varasemate mitterealiseerunud arenduste arvelt.

- Sadevesi voolab Ranna teele, kus paikneb sadeveekollektor. Sadevee liitumispunkt on näidatud planeeritavatel kruntidel pos 16 ja pos 18, täpne krundisisene lahendus selgub ehitusprojekti koostamise käigus.

- Detailplaneeringu lahenduse koostamisel on lähtutud põhimõttest ja ideest, et Klooga maanteest kui peamisest müra allikast oleks planeeritav väljak suletud. Vallavalitsuse hinnangul on nn linnaruumi olukord muutunud oluliselt paremuse poole. Arvesse on võetud nii keskkonnakaalutlusi, säästva arengu põhimõtet kui ka kinnistute omanike huve ja soove. 
Ei saa väita, et planeeritav hoone pos 2 (aatriumiga ärikeskus) on Tabasalu mõistes pretsedenditult suur. Lisaks on tegemist nii-öelda liigendatud hoonega, kus maksimaalne lubatav korruselisus langeb väljaku suunas. Samuti on säilinud avatus jalakäijate läbipääsu osas (vt lisas toodud analüüsi). Vallavalitsus pidas kõrghaljastuse säilitamise eesmärgil otstarbekamaks loobuda erinevatest planeeritavatest hoonetest Klooga maantee ääres, kavandades nende asemele ühe kõrgema hoone Tabasalu keskuse aktsendina.
Vallavalitsus märgib, et kirjas viidatud turuputkad (planeeringus tähistatud krundil pos 1) võib ehitada kokku. Tegemist on hoonete võimalike illustratiivsete asukohtadega. 

Tabasalu keskuse planeerimisel otsustati planeeritav ala jagada kaheks menetlusprotsessi tõhusamaks muutmise eesmärgil. Keskuse planeerimisega alustamisel selgus, et Tabasalu keskuse I etapi detailplaneeringus on rohkem vaidlusaluseid küsimusi kui seda on keskuse II etapi planeeringus. Planeerimisel on lähtutud põhimõttest, et detailplaneeringute lahendused omavahel haakuksid. 
Mis puutub väljakute kavandamisse erinevates detailplaneeringutes, märgib vallavalitsus, et Tabasalu keskuse I etapi planeeringus on tegemist polüfunktsionaalse väljakuga, mis on ette nähtud aastaringseks kasutamiseks.

Esitatud arupärimises olete vallavalitsusele teinud ettepaneku lähtuda vallavalitsuse korraldusest nr 1227, 5. oktoober 2010 „Tabasalu alevikus Tabasalu keskuse I etapi detailplaneeringu lähteülesande kinnitamine“ või jätkata 2009. aasta eskiisprojektiga, mille autorid on Harku Vallavalitsuse ametnik arhitekt Kristiina Ott ja planeerimisosakonna endine juhataja Urmas Rasina.

Lähtudes käesolevas kirjas avaldatud vallavalitsuse seisukohtadest arupärimises esitatud argumentidele, ei saa vallavalitsus eeltoodud ettepanekuga nõustuda. Vallavalitsuse hinnangul ei ole vallavolikogule esitatud eelnõu kõnealuse detailplaneeringu vastuvõtmise kohta puudulik ega vastuoluline.

Tulenevalt ülaltoodust ei ole vallavalitsusel võimalik nõustuda ettepanekuga võtta menetlusest tagasi Tabasalu alevikus Tabasalu keskuse I etapi detailplaneering. 

Lugupidamisega

/allkirjastatud digitaalselt/

Kaupo Rätsepp
Vallavanem

Lisa: Tabasalu aleviku keskuse hoonestuse ideekonkursi võidutöö ja Tabasalu keskuse I etapi detailplaneeringu lahenduse võrdlev visuaalne analüüs (märts 2013)

Kerti Kokk
Planeeringute spetsialist
600 3860